REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj:

23. decembar 2024. godine

B e o g r a d

Na osnovu člana 3. stav 2. Zakona o platama u državnim organima i javnim službama ("Sl. glasnik RS", br. 34/01, 62/06 - dr. zakon, 116/08 -dr. zakon, 92/11, 99/11 -dr. zakon, 10/13, 55/13, 99/14, 21/16-dr. zakon i 113/17-dr.zakon), člana 9. stav 6. Zakona o budžetu Republike Srbije za 2025. godinu („Službeni glasnik RS“, broj 94/24) i člana 65. stav 1. alineja prva Poslovnika Narodne skupštine ("Službeni glasnik RS", broj 20/12 - Prečišćeni tekst), Odbor za administrativno-budžetska i mandatno-imunitetska pitanja je, na 25. sednici održanoj 23. decembra 2024. godine, doneo

ODLUKU

o visini osnovice za obračun i isplatu plate za

predsednika Republike, narodne poslanike i imenovana lica u službi predsednika Republike i Službi Narodne skupštine

1. Utvrđuje se osnovica za obračun i isplatu plate za predsednika Republike i narodne poslanike, u neto iznosu od 14.469,28 dinara, sa pripadajućim porezom i doprinosima za obavezno socijalno osiguranje, počev od obračuna i isplate plate za januar 2025. godine.
2. Utvrđuje se osnovica za obračun i isplatu plata za imenovana lica u službi predsednika Republike i imenovanih lica u Službi Narodne skupštine, u neto iznosu od 4.920,05 dinara, sa pripadajućim porezom i doprinosima za obavezno socijalno osiguranje, počev od obračuna i isplate plate za januar 2025. godine.
3. Ova odluka stupa na snagu narednog dana od dana donošenja.

PREDSEDNIK ODBORA

Milenko Jovanov

O b r a z l o ž e nj e

Članom 3. stav 2. Zakona o platama u državnim organima i javnim službama propisano je da osnovicu za obračun i isplatu plata za predsednika Republike, narodne poslanike i imenovana, postavljena i zaposlena lica u službama predsednika Republike i Narodne skupštine Republike Srbije utvrđuje Administrativni odbor Narodne skupštine, u skladu sa sredstvima obezbeđenim u budžetu Republike Srbije.

Odredbom člana 9. stav 6. Zakona o budžetu Republike Srbije za 2025. godinu (''Službeni glasnik RS'', broj 94/24) propisano je da će se u 2025. godini zaposlenima kod ostalih korisnika budžetskih sredstava, odnosno korisnika sredstava organizacija za obavezno socijalno osiguranje plate povećati za 8%, počev od plate za januar 2025. godine.

Imajući u vidu navedenu zakonsku odredbu, Odbor predloženom odlukom utvrđuje visinu osnovice za obračun i isplatu plata za navedena lica, počev od plate za januar 2025. godine, uvećanu za 8% u odnosu na visinu osnovice utvrđenu Odlukom Odbora 21 broj 120-2500/23 od 29. decembra 2023. godine.

Za sprovođenje ove odluke obezbeđena su sredstva u Skupštinskom budžetu za 2025. godinu koji je sastavni deo Zakona o budžetu Republike Srbije za 2025. godinu.